作者:張輯
標題:賀新郎
內容:鵲喜花間曉。惜凝香、低將簾卷，海棠開早。前度登樓清嘯月，吹入春風不老。後五日、花朝方到。趁舞羅衣花訊暖，拈吟髭、玉勒迎東笑。留肯往，春郵小。廬峰青裡壺天好。一千春、棋聲晝永，劍光雲表。絳雪驪珠看丹轉，金鼎龍盤虎繞。且未可、飛仙蓬島。河洛煙蕪眠狐兔，握風雪、辦此昇平了。卻共我，拾瑤草。